Tõnis Vindi mõju eesti kunstile ja mõtteruumile on olnud väga suur, selle hulka kuulub ka õpetamistegevus ja oma koolkonna, Studio 22 loomine. Studio 22 kohta ütles Tõnis Vint ise, et tegemist on omamoodi fenomeniga.
#000004
Tõnis Vindi koolkond tekkis juba 1970ndate algul, kui väike rühm huvilisi hakkas käima Vindi juures kodus loengutes ja kunstitundides. Esimeste õpilaste seas olid Marje Taska, Liili Maas ja Siim-Tanel Annus. Hiljem liitus stuudioga ka Ene Kull. Ükski neist õpilastest ei omandanud kunagi traditsioonilist kunstiharidust, neist kujunesid kunstnikud Tõnise käe all. Perekondlike sidemete tõttu sattusin selle rühmituse mõjuvälja väikese lapsena. Juba koolieelikuna katsetasin abstraktsete piltidega ning tundsin oma eale mittevastavat huvi vaimsete teemade vastu. Tõnis Vindi juurde läksin õppima 1985. aasta jaanuaris, kui ta pärast pikemat pausi taas uusi õpilasi võtma hakkas. Mõned kuud varem olid Tõnise juurde õppima läinud Raini Laide ja Inga Aru, minuga samal ajal tuli Mae Kivilo ning veidi hiljem liitusid Jaak Johanson, Triin ja Kärt Summatavet, Rainer Kurm, Marge Viirg, Taavi Torim, Marge Laast, Martin Vällik, Ralf Tamm, Angela Orgusaar ning mitmed teised. Paari järgneva aasta jooksul kasvas stuudiolaste arv üsna suureks, sest sellest läbi voolas kümneid inimesi, kellest mõningad hakkasid õige pea esinema näitustelgi.
#000005
Mäletan, kui esimest korda üle Gonsiori tänava korteri ukseläve astusin. Tõnis Vint elas seal tol ajal koos oma abikaasa Ene Kulliga. Valged seinad, kõrged laed ja mustad raamaturiiulid, mis olid maast laeni põnevaid kunstiraamatuid täis, mõjusid keset Nõukogude aja halli tegelikkust nagu alternatiivne reaalsus. Enamasti istusime põrandal – nelinurksetel mustadel patjadel. Ene pakkus meile teed, aga Tõnisele tõi ta alati kohvi. Need reede õhtud avasid ukse ülimalt esteetilisse ruumi, mis mõjus ka maagilise maailmana, kus kõik on võimalik. Pildid kunstiraamatutes ärkasid ellu ning hakkasid jutustama mitmekihilisi ja põnevaid lugusid, kirjeldades otsekui teist tegelikkust, mis järk-järgult meie ees avanes.
#000006
Ei hävi mõte, varjav eluseemneid. Kui Tõnis Vindilt saadud õpetuste üle mõtisklen, meenub üks Artur Alliksaare luulerida: „Ei hävi mõte, varjav eluseemneid“. Nimelt sisaldasid tema õpetused informatsiooni, mis on avanenud aegamööda paljude aastate jooksul, innustades mind mõnda teemat edasi uurima ja sügavamalt läbi töötama. Tõnise esitatud visuaalses materjalis – visuaalsetes tekstides, mille abil ta oma ideid tutvustas – leidus alati kultuuride ja traditsioonide sakraalse kunsti geomeetrilisi mustreid, sümboleid ja ornamente, samuti mütoloogiliste ja unenäoliste narratiividega ida ja lääne klassikute teoseid. Tema õpetust iseloomustas traditsioonilisest erinev vaatenurk, mis hõlmas väga paljusid huvitavaid teemasid. Eraldi mainimist väärivad vanade kultuuride geomeetriline sümboolika, meie rahvakunsti ornamentika, Kaug-Ida kunst (tiibeti mandalad, vanahiina maalid, jaapani esteetika), Carl Gustav Jungi teooriad, Kaug-Ida filosoofia, eelkõige I Ching. Kusjuures I Chingi kasutas ta isiklike protsesside kirjeldamiseks ja ka üldisemate, maailmas ja universumis toimuvate nähtuste ja arengute seletamiseks. Tema loengutes oli eriline koht ka lääne kunstnikel ja kunstivooludel – näiteks vararenessansi meistritel, sürrealistidel, sümbolistidel ja prerafaeliitidel, kes oma loomingus kas teadlikult või alateadlikult on vaimseid ja metafüüsilisi teemasid käsitlenud.
#000007
Tõnis Vindi eesmärgiks oli tutvustada meile teistsugust, vahel isegi jahmatavat vaatenurka, mis aitas välja tulla maailmavaatelisest tardumusest ning pakkus ainest iseseisvalt edasi mõelda. Kuna tema teooriad kunsti ja filosoofiliste küsimuste kohta huvitasid ja inspireerisid paljusid, on Tõnis Vindi kodu korduvalt nimetatud mitteametliku kunstielu keskuseks. Oma ideid ei esitanud ta aga kunagi akadeemilises vormis, vaid tõelise praktiku genereeritud elava tekstina. Ta rakendas oma uurimistöö tulemusi kohe kas loomingus või jagas õpilaste ja kaasmõtlejatega. Nii kujuneski Tõnis Vindi ideede tulvast dünaamiline õpetus, mis pidevalt arenes, muutus, avardus ja täienes.
#000011
Mis mind ikka ja jälle Tõnise kui õpetaja juures vapustas, oli see, et need õpetused, mida me saime ja mille kogu sügavust kindlasti kohe haarata ei mõistnud, olid justkui tarkuseseemned, mis elu käigus tasapisi idanema hakkasid, juhatades mind, ja usun, et ka paljusid teisi, oma loomingus ja sisekaemustes mingile kõrgemale, universaalsete väärtuste poole püüdlevale rajale. Nii olid Tõnise õpetused infopaketid, mis aegamööda ja õigeaegselt avanevad, tuues nähtavale midagi, mida maailm vajab ning mis meid kõiki edasi liikuma innustab.
#000016
Kui sulle meeldis see postitus jaga seda oma sõpradega
#000017
Tartu Pallase galeriis on kuni 20. II vaadata Peeter Linnapi suur tagasivaatav isikunäitus „Ajaloost läbi“. Kogu galeriid keldrist pööninguni täitev välja­panek on toonud Tartusse ...
#000020
Praha, sügis 2019. Väljun metroost Holešovice jaamas ja jalutan Tšehhi suurima kaasaegse kunsti keskuse DOX veidi Chesterfieldi sohvat meenutava hoone poole. On soe õhtu, ...
#000021
17. veebruaril Kumu kolmandal korrusel avatud püsiekspositsioon „Identiteedimaastikud. Eesti kunst 1700–1945“ on pälvinud suure tähelepanu ja tekitanud vaatajates elava arutelu. Kuraatorite, Kumu direktori, kunstiteadlase ...
#000022